P. Paška, predseda NR SR: (2009-02-10):
Ešte mi dovoľte v krátkosti vás informovať o dohode z poslaneckého grémia. Potrebovali sme vzhľadom na potrebu zaradiť sedem návrhov na skrátené legislatívne konanie, ktoré prišli zo včerajšieho mimoriadneho zasadnutia vlády Slovenskej republiky, upraviť program. Podrobnosti vám sprostredkujú predsedovia vašich klubov, ale chcem vám podať informáciu, ako budeme pokračovať. Budeme teraz hlasovať o prerokovaných bodoch, potom budeme pokračovať v rokovaní o plánovaných bodoch. Po poludňajšej, obedňajšej prestávke budeme pokračovať, tak ako to bolo dohodnuté, vystúpením pána eurokomisára Figeľa a v rokovaní o príslušných súvisiacich bodoch. Po skončení rokovania o týchto bodoch, predpokladám, že to môže byť tak okolo 15.00 hodiny popoludní, budeme prerokovávať prvý návrh na skrátené legislatívne konanie, ktorého predkladateľom je minister hospodárstva Slovenskej republiky. Vzhľadom na to, že pán minister financií je v zahraničí a je schopný fyzicky sa dostaviť do Národnej rady až okolo pol piatej, začneme jeho návrhy, tých návrhov je šesť, prerokovávať o 16.30 hodine a budeme o nich rokovať, hovorím teraz o návrhoch na vyslovenie súhlasu alebo nesúhlasu s ich prerokovaním v skrátenom legislatívnom konaní, až do záverečného prerokovania všetkých šiestich týchto bodov a potom budeme hlasovať o vyslovení súhlasu alebo nesúhlasu s nimi. Vzhľadom na to, že je veľmi ťažké odhadnúť, aká bude miera diskusie a jej rozsah, dohodli sme sa, že v prípade ak bude potrebné, budeme o týchto návrhoch na skrátené legislatívne konanie rokovať aj po 19.00 hodine, aby sme ich mohli dnes odhlasovať tak (Zazvonil mobilný telefón.), po krátkej hudobnej vložke dovoľte pokračovať, aby zajtra ráno o 9.00 hodine sme mohli tieto návrhy, ak získajú súhlas, prerokovať v prvom čítaní. Ten ďalší postup je dohodnutý. A ja poprosím organizačný odbor, aby potom rozdal do lavíc, ako bude prispôsobený program. Prioritou je prerokovať návrhy na skrátené legislatívne konanie. A body schváleného programu 32. schôdze, tak ako sme ich schválili do programu na úvod schôdze, budeme vždy zaraďovať, alebo budeme postupovať podľa nich v čase, keď budeme mať priestor po prerokovaní jednotlivých čítaní v skrátenom legislatívnom konaní. Ešte jedna zmena súvisí s vládnymi návrhmi zákonov z dielne ministerstva zdravotníctva. A tam sme sa dohodli na tom, že body 79 až 82, to je pôvodné číslovanie z programu, ktoré bude predkladať minister zdravotníctva pán Raši, budú prerokované v stredu 11. februára po prerokovaní bodov týkajúcich sa návrhov ministra financií. Ešte k tajnému hlasovaniu. Mali sme vykonať troje tajných volieb. Návrh je, aby sme v stredu 11. februára po 17.00 hodine, po hlasovaní, vykonali voľbu predsedu Telekomunikačného úradu, člena Rady STV a členov Správnej rady Tlačovej agentúry. U členov Správnej rady Tlačovej agentúry čakám na postoj pána predsedu výboru, výboru pre kultúru a médiá, dnes zasadnú, vzhľadom na trošku kontroverzný výklad nového zákona. A potrebujeme jasnú dohodu, akým spôsobom túto voľbu vykonáme. Keď dôjde výbor k riešeniu, zaradím v stredu aj túto voľbu, pokiaľ nie, počkám kým, nenájdeme riešenie. Toľko k návrhu programu. Pokiaľ máte otázky a nejasnosti, vaši predsedovia a zástupcovia klubov a zástupcovia na grémiu sú informovaní. Budeme teraz hlasovať o prerokovaných bodoch. Poprosím teraz pána poslanca Patakyho, aby v prvom čítaní uvádzal hlasovanie o návrhu poslancov Národnej rady Slovenskej republiky Viliama Novotného, Petra Markoviča a Ivana Mikloša na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov . Je to tlač 911.